Iniciatyvinės grupės „Išsaugokime Šiaulių medžius“

KREIPIMASIS ŠIAULIŲ MIESTO SAVIVALDYBĘ

DĖL KAŠTONŲ ALĖJOS IR SENŲJŲ MEDŽIŲ IŠSAUGOJIMO ŠIAULIUOSE

Šiauliai

2018-03-29

Šiauliuose už Europos Sąjungos lėšas vykdomi dideli projektai, kurie keičia miesto vaizdą. Dauguma gyventojų nedalyvauja šių projektų viešuose svarstymuose, nes nėra pakankamai prieinamos ir suprantamos informacijos apie numatomus sprendimus. Pasipiktinimo banga sukyla tada, kai sprendimai priimti ir pradedami darbai, iškertami medžiai. Daugeliui savaime suprantama, kad seni medžiai mieste yra saugotina miestovaizdžio savasties dalis ir nesuprantama, kai jie sunaikinami.

Šiauliai turi nemažai istorinių želdinių, ypatingai centrinėje miesto dalyje. Jie susiję ne tik su istoriniais įvykiais ar asmenybėmis, bet ir su miestiečių prisiminimais. Todėl svarbu juos išsaugoti ir tinkamai prižiūrėti. Šiauliuose dėl nepakankamo ir netinkamo tvarkymo senųjų medžių būklė blogėja. Projektuojant miesto erdves stebimas polinkis senuosius medžius šalinti ir sodinti naujus, kurie sunkiai prigyja ir skursta. Brandžių medžių naikinimas prieštarauja darnaus vystymosi principams, didina oro užterštumą ir prisideda prie klimato kaitos.

Tvarkant Prisikėlimo aikštę iškirsta daug sveikų medžių. Rengiamame Kaštonų alėjos rekonstrukcijos projekte numatoma iškirsti beveik visus alėjoje augančius kaštonus ir klevus. Manome, kad tai būtų didelė žala miestui. Esamų kaštonų būklė nėra bloga, bet blogėja dėl nepakankamos ir netinkamos priežiūros. Todėl prašome:

1. Išsaugoti Kaštonų alėjos medžius.

2. Rengiant miesto erdvių tvarkymo projektus atlikti želdinių būklės ekspertizę ir išsaugoti esamus medžius.

3. Tinkamai prižiūrėti miesto medžius ir gerinti jų būklę.

Prašome informuoti šiauliečius [www.siauliai.lt](http://www.siauliai.lt) kokių priemonių imtasi šiems prašymams įgyvendinti.

Alfredas Daulius, juvelyras, Vilniaus dailės akademijos lektorius

Darius Ramančionis, Šiaulių gamtos ir kultūros paveldo apsaugos klubo AUKURAS tarybos narys

Monika Peldavičiūtė, GYVAS MIŠKAS.LT

Dr. Salomėja Jastrumskytė, Lietuvos kultūros tyrimų institutas

Justina Vidzėnė, GYVAS MIŠKAS.LT

Austė Juozapaitytė, Aplinkosaugos koalicijos narė

Lina Žutautė, vaikų knygų rašytoja ir iliustruotoja